**Lõuna Päästekeskus**

Jaama 207, Tartu 50705

E-post: louna@rescue.ee

 19. november 2020

**Taotlus**

Avitar OÜ palub läbi vaadata Viiratsi Hoolekandekeskuse hoonele aadressiga Mõnnaste tee 2, Viiratsi 70104 kehtestatud ettekirjutus 16.03.2017 nr 7.2-6.3/513.

Alljärgnevalt loetletud põhjustel on tekkinud olukord, miks me pole suutnud asuda ettekirjutust täitma:

1. Alustasime 2019. aasta kevadel kahte ehitusprojekti, millest esimest aitas rahastada Pria, teist Sotsiaalministeerium. Ehituse käigus selgusid asjaolud, mis ei võimaldanud ehitusega edasi minna, pinnase vesi oli kõrge, takistas alustatud ehitustöid. Et viia alustatud projektid lõpule, pidime teostama täiendavaid töid, mis nõudsid täiendavat finantseerimist lisaks projektide omaosalusele ja venitasid esialgselt ainult kevadeks ja suveks planeeritud tegevused 2020. aasta kevade (Pria) ja sügiseni (Sotsiaalministeerium). Mõlema projekti rahastajad aktsepteerisid tööde venimise põhjuseid (täiendavad tööd kõrge pinnasevee tõrjumiseks). Sotsiaalministeeriumi projekti – aia kujundamine dementsusega hoolealuste hooldamiseks – saime lõpetada käesoleva aasta oktoobri keskpaigaks. Kõik 2020. aastal teostatud tööd veniseid eriliselt, sest lepingupartnerid põhjendasid oma suutmatust töid õigeaegselt teostada koroonaviirusega. Sotsiaalministeerium luges siiski viivituse põhjendatuks ja saime projekti lõpetada ja teostusele heakskiidu.
2. Sotsiaalministeeriumi projektiga seoses on plaan kujundada hooldekodu ümber nii, et hoone sobiks elamiseks dementsuse diagnoosiga klientidele. Plaaniga seoses oli kavas tellida ehitusprojekt juurdeehituse jaoks, mis oleks lahendanud vajalikud lisaväljapääsud ja oleks täpsustanud vana maja osa ruumide kasutamise erinevateks tegevusteks. Esialgsete arutelude põhjal jääks maja osa, millele juurdeehitust ei lisata, vähemas mahus hoolealuste kasutusse, sinna tuleksid lisaks mõned sanitaar- ja abiruumid praeguste eluruumide asemel. Elanike arv ühe väljapääsu ja hädaväljapääsuga (lodža) tuletõkke sektsiooni osas oleks 6 inimest.
3. Olime tegutsemise ajakava planeerinud selliselt, et sügiseks valmib eskiisprojekt ja saame selle projekti esitada erinevatele ametkondadele kinnituste saamiseks, et kavandatav ehitis vastaks kehtestatud nõuetele ja seejärel viiksime projekteerimise lõpule.
4. Viirushaiguse tõttu venisid pooleliolevad projektid ja samas oleme olnud ka väga hõivatud tervishoiualaste koolituste jm ettevalmistustega, et tagada hoolealuste tervise säilitamine + eriolukord ja kõik muu viirusnakkusega seonduv. Välistatud oli pikka aega kõrvaliste inimeste pääs hooldekodusse. Eelneva tõttu pöördusime arhitekti poole oktoobri alguses. Oli lootus, et enne aasta lõppu saame siiski tulla Päästeametisse ja arutada eskiisprojekti põhjal uue ehitusega seonduvat. Tänaseks on selgunud, et arhitekt viibib koroonaviiruse tõttu intensiivravil ja me ei tea, kas ta on võimeline üldse projekti lõpule viima.

Loodame, et mõistate tekkinud olukorda ja olete valmis tegema ettepanekud lahenduse leidmiseks.

Lugupidamisega

*/allkirjastatud digitaalselt/*

Merike Siht

Avitar OÜ juhatuse liige